Diari Oficial de la Generalitat Valenciana


Sumari del DOGV 3194, del 02-03-1998 (1998/1250)

ORDRE d'11 de febrer de 1998, de la Conselleria de Cultura, Educació i Ciència, per la qual es fa pública la convocatòria de llocs escolars en règim d'internat a l'institut d'Educació Secundària Costa de l'Atzar de Castelló de la Plana, per al curs 1998-99.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3194

Data del DOGV
:   02-03-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/1250


Data del document
:   11-02-1998

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE d'11 de febrer de 1998, de la Conselleria de Cultura, Educació i Ciència, per la qual es fa pública la convocatòria de llocs escolars en règim d'internat a l'institut d'Educació Secundària Costa de l'Atzar de Castelló de la Plana, per al curs 1998-99. [1998/X1250]
  
L'Institut d'Educació Secundària Costa de l'Atzar de Castelló de la Plana, és l'únic centre docent dependent de la Conselleria de Cultura, Educació i Ciència de la Generalitat Valenciana on s'imparteixen els ensenyaments de Formació Professional de la branca d'Hostaleria i que, alhora, disposa de residència per a l'alumnat. Per aquesta raó, és el centre més adequat per atendre les necessitats d'escolarització de les persones que desitgen realitzar aquests estudis. En conseqüència, cal considerar aquest institut com un centre amb una demarcació territorial que comprèn tota la Comunitat Valenciana i que està adreçat a escolaritzar l'alumnat que no dispose d'oferta educativa de Formació Professional d'Hostaleria en una localitat pròxima al seu domicili.
  
El Decret 186/1994, de 13 de setembre (DOGV núm. 2.354, del 27 de setembre), del Govern Valencià, regula l'admissió de l'alumnat als centres docents no universitaris de la Comunitat Valenciana finançats amb fons públics i preveu, en la disposició addicional setena, que els centres docents que tinguen el servei complementari de residència es regiran per les seues disposicions específiques.
  
Per tant, en compliment de l'article 66, punt 2, de la Llei Orgànica 1/1990, de 3 d'octubre, d'Ordenació General del Sistema Educatiu, pel qual es propugna la igualtat d'oportunitats en l'ensenyament postobligatori, es convoquen els llocs escolars vacants a l'Institut d'Educació Secundària Costa de l'Atzar de Castelló de la Plana, amb servei de residència i menjador, per al curs 1998-99, amb uns criteris d'admissió específics.
  
Per tot això, fent ús de les atribucions que m'han estat conferides per l'article 35 de la Llei de Govern Valencià,
  
ORDENE
  
Primer. Convocatòria
  
S'ofereixen llocs escolars amb servei de residència a l'Institut d'Educació Secundària de Castelló de la Plana, per tal de cursar els estudis i especialitats següents:
  
- 2n. curs de FPI en la branca d'Hostaleria, professió Cuina i professió Serveis.
  
- 2n. i 3r. curs de FPII en la branca d'Hostaleria, especialitat Hostaleria.
  
- Cicle Formatiu de Grau Superior i Tècnic Superior en Restauració (condicionat a la seua autorització)
  
El nombre de llocs oferts i la seua distribució estarà en funció de les vacants que la direcció del centre preveja que s'hi produiran, per al curs 1998-99, a la residència i als diferents cursos i graus. D'aquesta previsió s'informarà a la Comissió Qualificadora establerta en la base 9.
  
Segon. Requisits dels sol·licitants
  
1. Els alumnes i les alumnes que opten per demanar un lloc escolar en règim d'internat a l'Institut d'Educació Secundària Costa de l'Atzar hauran de complir les condicions acadèmiques i els requisits d'edat previstos en la legislació vigent per al curs o grau per al qual sol·liciten plaça. A més, hauran de residir en una localitat de la Comunitat Valenciana, distant més de 30 quilòmetres de l'Institut d'Educació Secundària Costa de l'Atzar o d'un altre centre, públic o privat concertat, on hi haja oferta pública del curs o grau de l'especialitat que ha de cursar l'alumne/a.
  
Aquest alumnat tindrà la condició d'intern i haurà de romandre a la residència de l'Institut d'Educació Secundària Costa de l'Atzar, de dilluns a divendres. En tot cas, la seua permanència al centre conclourà una volta finalitzades les activitats escolars del divendres. Els desplaçaments dels caps de setmana aniran a càrrec dels interessats.
  
2. No podran obtenir lloc escolar en aquesta convocatòria:
  
- L'alumnat que residesca a menys de 30 quilòmetres d'un centre docent d'Educació Secundària, finançat amb fons públics per la Generalitat Valenciana i que impartesca els mateixos estudis oferts per aquesta ordre.
  
- L'alumnat que haja de repetir un curs escolar o que sol·licite uns estudis que suposen la pèrdua d'un o més cursos escolars en el procés educatiu.
  
- Les persones que estiguen en possessió de la titulació de tècnic especialista en Formació Professional.
  
- L'alumnat que haja cursat el COU.
  
- L'alumnat que tinga una edat superior a 22 anys.
  
3. Podrà adjudicar-se lloc escolar d'internat a l'Institut d'Educació Secundària Costa de l'Atzar a aquells alumnes que presenten una problemàtica excepcional d'accés al centre docent més pròxim que impartesca els estudis oferts per aquesta ordre per raó de la manca de mitjans de transport, encara que no complesquen les circumstàncies assenyalades en l'apartat 1 d'aquesta base, tret de les acadèmiques i d'edat. Aquestes situacions hauran d'estar convenientment documentades i seran valorades per la Comissió Qualificadora esmentada en la base 9 d'aquesta ordre.
  
L'alumnat seleccionat per aquest sistema ocuparà els últims llocs de la llista d'admesos o de suplents, en el cas que hi haguera més alumnes seleccionats que places vacants.
  
Tercer. Prestació dels serveis complementaris i participació en les despeses
  
L'alumnat seleccionat per a la residència de l'Institut d'Educació Secundària Costa de l'Atzar podrà obtenir la gratuïtat o la reducció de l'import del preu públic dels serveis de residència i menjador, sempre que la seua renda familiar disponible es trobe, en el moment de finalització del termini de presentació de sol·licituds, dins dels mòduls que marque la normativa vigent sobre preus públics aplicable a aquest centre docent.
  
Per a aquesta convocatòria, es considerarà renda familiar anual disponible la suma de les bases liquidables regulars de la Declaració de la Renda de l'exercici 1996, de tots els membres de la unitat familiar, més els ingressos exempts de l'Impost de la Renda sobre les Persones Físiques, dels quals es computarà l'import íntegre.
  
Constitueixen modalitats d'unitat familiar les següents: A) la integrada pels cònjuges no separats legalment i els fills menors de 18 anys, així com els majors d'edat, sempre que en qualsevol dels dos casos hi convisquen, i, en el segon, siguen menors de 26 anys i no perceben cap tipus d'ingrés; B) La formada pel pare i la mare, o un d'ells, i els fills a què es refereix l'apartat A) anterior; C) La formada pels fills senyalats en l'apartat A) anterior quan no hi haja pare ni mare.
  
Quart. Selecció dels aspirants
  
Si el nombre de sol·licitants que opten a les places amb residència ultrapassa la capacitat de l'internat de l'Institut d'Educació Secundària Costa de l'Atzar, es realitzarà una selecció per a l'adjudicació dels llocs vacants. L'adjudicació del lloc escolar està condicionada per:
  
- La puntuació socioeconòmica que els corresponga segons els criteris fixats en l'apartat A) del barem que figura com a annex I .
  
- L'existència de lloc vacant en el curs elegit.
  
- L'existència de plaça vacant masculina o femenina, segons pertoque, a la residència.
  
2. El nombre d'alumnes admesos no podrà excedir el nombre de places vacants.
  
3. En cas d'empat en la puntuació socioeconòmica, es considerarà el rendiment acadèmic, en la forma que estableix l'apartat B) del barem que figura en l'annex I. Si persisteix l'empat, aquest es resoldrà a favor de l'alumne que tinga més puntuació en els apartats 1, 2 o 3, per aquest ordre, dels criteris de valoració socioeconòmica que figuren en l'annex I. Si l'empat és irresoluble la Comissió Qualificadora el desfarà amb un sorteig.
  
Cinquè. Conservació del lloc escolar
  
El lloc escolar obtingut s'estendrà a tot el cicle d'estudis al qual corresponga el curs sol·licitat. A aquest efecte, s'entendrà que forma un sol cicle la Formació Professional de primer grau amb la Formació Professional de segon grau.
  
Sisè. Llocs excedents
  
Una vegada finalitzat el termini de formalització de matrícula es podran matricular, si hi queden llocs escolars vacants, els alumnes suplents a què al·ludeix la base 10 d'aquesta convocatòria, per ordre de llista, amb els drets que els puguen correspondre en aplicació del que disposa aquesta ordre.
  
Una vegada esgotada la relació de suplents, si encara hi ha vacants, s'hi podran incorporar altres alumnes, que tindran dret a lloc escolar però no a les prestacions, sempre que complesquen els requisits acadèmics i d'edat previstos en la legislació vigent.
  
Setè. Sol·licituds
  
1. Les sol·licituds dels aspirants es formalitzaran en els models que figuren en l'annex II d'aquesta convocatòria que seran facilitades a les direccions territorials de Cultura i Educació que hi ha a cada província i també a l'Institut d'Educació Secundària Costa de l'Atzar.
  
2. Les sol·licituds es presentaran en la secretaria de l'Institut d'Educació Secundària Costa de l'Atzar de Castelló de la Plana, en els registres de les direccions territorials de Cultura i Educació i en el dels serveis centrals de la Conselleria de Cultura, Educació i Ciència o per qualsevol via de les establertes en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Els registres receptors hauran de trametre les sol·licituds a la Secció de Centres de la Direcció Territorial de Cultura i Educació de Castelló.
  
El termini de presentació de sol·licituds serà d'un mes comptador a partir del dia de la publicació d'aquesta convocatòria al Diari Oficial de la Generalitat Valenciana.
  
D'acord amb la instrucció 6/96, de 10 de setembre de 1996 (correcció d'errades de 25 de setembre de 1996), de la Secretaria General d'aquesta Conselleria els terminis per a efectuar tots els tràmits administratius prevists en aquesta convocatòria que finalitzen en dies inhàbils, dissabtes, els dies 24 i 31 de desembre o qualsevol altre que reglamentàriament es declare com a tal, s'entendran prorrogats fins el primer dia hàbil següent.
  
Vuitè. Documentació
  
1. La justificació de les situacions o circumstàncies esmentades s'acreditarà acompanyant la sol·licitud de la documentació següent:
  
a) El domicili es justificarà mitjançant una fotocòpia del DNI del pare/mare, tutor o del mateix alumne. Si la localitat del domicili que consta en el DNI no es correspon amb la del domicili real de la família, caldrà adjuntar-hi, a més, el certificat municipal d'empadronament.
  
b) La renda anual de la unitat familiar es justificarà mitjançant fotocòpia de la totalitat de les pàgines (inclòs el full d'ingrés o devolució) de la declaració o declaracions de la renda dels seus membres, corresponents a l'exercici 1996, degudament segellades per l'entitat on va ser presentada. Si els cònjuges no realitzen la declaració conjunta i algun d'ells no està obligat legalment a fer-la, s'haurà de presentar, a més, un certificat de la delegació o administració del Ministeri d'Economia i Hisenda en què s'acredite aquest fet.
  
Quan els membres de la unitat familiar no estiguen obligats a presentar la Declaració de la Renda de 1996 o es tracte d'ingressos exempts d'impostos, els ingressos hauran d'acreditar-se mitjançant les certificacions que expedirà l'organisme corresponent (empresa, Institut Nacional d'Ocupació, Delegació d'Hisenda, Institut Nacional de la Seguretat Social ...).
  
c) El nombre de membres de la unitat familiar es justificarà mitjançant fotocòpia del llibre de família.
  
d) Els criteris complementaris (discapacitats, família nombrosa, etc.) s'acreditaran mitjançant fotocòpies confrontades de les certificacions o documents amb validesa oficial que s'especifiquen en l'apartat 3 dels criteris de valoració socioeconòmica de l'annex I.
  
2. Si la sol·licitud tinguera cap defecte o algun dels documents justificatius no és presentat, l'administració, d'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, requerirà l'interessat perquè esmene els defectes o aporte la documentació en el termini de deu dies, comptadors des de l'endemà de la notificació. Si transcorregut aquest termini no ha esmenat els defectes de la sol·licitud o no ha aportat la justificació del domicili, l'interessat serà exclòs de la convocatòria. En la resta dels casos, no se li puntuarà l'apartat corresponent.
  
Novè. Procediment de selecció
  
1. Les sol·licituds admeses seran valorades d'acord amb el barem establert en l'annex I. Aquesta valoració serà efectuada per una comissió constituïda pels membres següents:
  
Presidenta: La cap del Servei de Coordinació de Centres i Programes Educatius.
  
Vocals:
  
- La cap del Servei de Títols, Beques i Ajudes a l'Estudi.
  
- El director del Institut d'Educació Secundària Costa de l'Atzar de Castelló de la Plana.
  
- L'inspector de l'esmentat Institut.
  
- Un pare o mare membre del Consell Escolar del centre.
  
- Un alumne o alumna del centre membre del Consell Escolar.
  
- El cap de la Secció de Beques i Ajudes a l'Estudi.
  
- El cap de la Secció de Centres de la Direcció Territorial de Cultura i Educació de Castelló, qui farà de secretari.
  
Com a suplents de la presidenta i del secretari actuaran la cap del Servei de Títols, Beques i Ajudes a l'Estudi, i el cap de la Secció de Beques i Ajudes a l'Estudi, respectivament.
  
2. La Comissió valorarà les sol·licituds i la documentació presentades, confeccionarà una relació ordenada per puntuació socioeconòmica dels seleccionats, suplents i exclosos, i proposarà a la Direcció General de Centres Docents la resolució que corresponga.
  
Deu. Adjudicació
  
1. La llista provisional de seleccionats, suplents i exclosos serà exposada en el termini de 75 dies naturals comptadors a partir de l'endemà de la data d'acabament del període de presentació de sol·licituds.
  
2. L'esmentada llista provisional haurà de contenir:
  
- Una relació de l'alumnat seleccionat, per ordre alfabètic, amb la puntuació que resulte de l'aplicació del barem contingut en l'annex I d'aquesta convocatòria, i que indicarà l'import del preu públic a pagar o la gratuïtat de les prestacions complementàries.
  
- Una relació de l'alumnat suplent per raó de no haver-hi bastants llocs vacants, ordenada d'acord amb les puntuacions atorgades i amb indicació de l'import del preu públic a pagar o de la gratuïtat de les prestacions complementàries.
  
- Una relació de l'alumnat exclòs, per ordre alfabètic, en què s'indiquen les causes d'exclusió.
  
Aquesta llista provisional serà exposada en els taulers d'anuncis de les direccions territorials de Cultura i Educació i a l'Institut d'Educació Secundària Costa de l'Atzar de Castelló de la Plana, per tal que, en el termini de 15 dies naturals comptadors des de l'endemà de l'exposició, els interessats puguen formular les reclamacions que consideren oportunes davant de la Direcció General de Centres Docents.
  
3. En el termini d'un mes des de la finalització del període de reclamacions, una vegada resoltes aquestes i després de la proposta prèvia de la Comissió Qualificadora, la directora general de Centres Docents dictarà, per delegació del conseller, la resolució de la convocatòria. Aquesta resolució serà exposada en els taulers d'anuncis de les direccions territorials de Cultura i Educació i a l'Institut d'Educació Secundària Costa de l'Atzar de Castelló de la Plana.
  
4. La manca de resolució definitiva de la convocatòria en el termini previst en el paràgraf anterior produeix efectes desestimatoris.
  
5. Contra aquesta resolució definitiva, els interessats podran interposar recurs contenciós administratiu, després de comunicar-ho prèviament a la Conselleria de Cultura, Educació i Ciència, davant del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la seua exposició pública.
  
Onze. Incidències
  
1. Els alumnes seleccionats que no es matriculen durant els períodes de matrícula establerts per la Direcció Territorial de Cultura i Educació de Castelló, perdran els drets que els atorga aquesta convocatòria i les vacants seran oferides segons els criteris establerts en la base 6.
  
2. La falsedat de dades o la falsificació de documents que es presenten, demostrada en qualsevol moment, tindrà com a conseqüència la pèrdua total dels drets del sol·licitant, sense perjudici d'altres responsabilitats que li pertoquen, després de l'obertura prèvia del corresponent expedient amb audiència a l'interessat.
  
3. Provocaran la pèrdua de les prestacions concedides:
  
- La pèrdua de la condició d'alumne de l'Institut d'Educació Secundària Costa de l'Atzar de Castelló de la Plana.
  
- La repetició d'un curs acadèmic.
  
- La sanció disciplinària, per faltes greus o molt greus, d'acord amb la normativa vigent sobre drets i deures de l'alumnat i amb la iniciació prèvia del corresponent expedient amb audiència a l'interessat i una vegada la sanció siga executiva per haver esgotat la via administrativa.
  
4. L'alumnat matriculat a l'Institut d'Educació Secundària Costa de l'Atzar de Castelló de la Plana que, per raons de malaltia, estudis a l'estranger, servei militar o prestació social substitutòria, no puga continuar els estudis durant el curs 1998-99, podrà sol·licitar la suspensió del dret al lloc escolar i a les prestacions, si en té, per a aqueix curs escolar, sempre que ho justifique documentalment.
  
DISPOSICIONS ADDICIONALS
  
Primera
  
Les prestacions complementàries previstes en aquesta ordre podran ser compatibles amb l'ajuda compensatòria i l'ajuda per a despeses de material escolar de la convocatòria general de beques i ajudes a l'estudi del Ministeri d'Educació i Cultura per al curs 1998-99.
  
Segona
  
La participació en aquesta convocatòria és compatible amb la sol·licitud de lloc escolar que els interessats puguen fer a altres centres d'Ensenyaments Mitjans, tot seguint el procediment establert en la resolució que anualment dicta la Direcció General de Centres Docents.
  
DISPOSICIONS FINALS
  
Primera
  
Es delega en la directora general de Centres Docents les facultats de desplegar el que disposa aquesta ordre i de dictar la resolució d'adjudicació dels llocs escolars i aquelles altres que calguen per a l'execució d'aquesta convocatòria.
  
Segona
  
Aquesta ordre entrarà en vigor el dia de la seua publicació en el Diari Oficial de la Generalitat Valenciana.
  
Tercera
  
Contra aquesta ordre, que posa fi a la via administrativa, podrà interposar-s'hi, després d'haver-ho comunicat prèviament a la Conselleria de Cultura, Educació i Ciència, recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, segons el que estableix l'article 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i els articles 57 i 58 de la Llei de la Jurisdicció Contenciosa Administrativa. Tot això, sense perjudici que se n'hi puga interposar qualsevol altre que s'estime procedent.
  
València, 11 de febrer de 1998
  
El conseller de Cultura, Educació i Ciència,
  
FRANCISCO E. CAMPS I ORTIZ
  
Annex I
  
A. Criteris de valoració socioeconòmica
  
1. Renda anual de la unitat familiar per membre computable.
  
Fins 300.000 PTA 5 punts
  
De 300.001 a 420.000 PTA 4 punts
  
De 420.001 a 540.000 PTA 3 punts
  
De 540.001 a 660.000 PTA 2 punts
  
Més de 660.000 PTA 1 punt
  
2. Existència de germans matriculats a l'institut d'Educació Secundària Costa de l'Atzar.
  
a) Primer germà 2 punts
  
b) Segon germà 1 punt
  
c) Per cada germà que el seguesca 0'50 punts
  
3. Criteris complementaris
  
B. Criteris de valoració del rendiment acadèmic
  
El rendiment acadèmic es valorarà numèricament per la nota mitjana de les assignatures corresponents al curs anterior. Quan es tracte de cursos sotmesos al sistema d'avaluació contínua, se'n procedirà prèviament, a efectes del còmput de la nota mitjana, a la transformació numèrica d'aquests, d'acord amb la taula d'equivalències següents:
  
Punts
  
Molt deficient, no presentat o anul·lació de convocatòria 2
  
Insuficient o suspens 4
  
Suficient o aprovat 5
  
Bé 6
  
Notable 8
  
Excel·lent 10